ועדת העבודה, הרווחה והבריאות, כנסת 18, פרוטוקול מספר 523, 2011-07-21 00:00

חיים כץ: בוקר טוב.

חיים כץ: יום חמישי, י"ט בתמוז, ה-21 ביולי 2011 ואני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום הצעת חוק שירות המדינה (גמלאות) (תיקון מס' 52), התשע"א-2011.

חיים כץ: אתמול עצרנו בנושא של שכר רעיוני.

חיים כץ: אני שמח שהגיע נציג של הממונה על השכר והיום אתה תשחרר קצת את אסי מסינג שלא ידע להסביר לנו את נושא השכר הרעיוני.

חיים כץ: אתה תסביר לנו מהיכן נובע השכר הרעיוני כי אנחנו רצינו בגמלה ללכת עם מינהל מקרקעי ישראל לפי מתכונת רפא"ל.

חיים כץ: אתה מכיר את המתכונת.

ניר רייס: כן.

חיים כץ: רצינו שכאשר מקימים את הרשות, ללכת לפי מתכונת רפא"ל.

חיים כץ: אתם הלכתם לנו במתווה תיאורטי.

חיים כץ: יש שכר תיאורטי, יש שכר כזה וכזה, ולא הבנו.

ניר רייס: גם רפא"ל הוא תיאורטי.

חיים כץ: לא, הוא לא תיאורטי.

חיים כץ: ברפא"ל הם יצאו לפנסיה והם מקבלים פנסיה ושכר ממשי ולא וירטואלי.

חיים כץ: הם ממששים אותו כל חודש.

ניר רייס: הבנתי.

ניר רייס: חשבתי שאתה מדבר על הפעיל הרעיוני אבל עכשיו אני מבין.

חיים כץ: תקשיב.

חיים כץ: יש כאן שתי דרכים לפתור את הבעיה.

חיים כץ: בעיה אחת היא לעשות שכר כמו לפי הגשש וזה כאילו, כאילו כל אחד כל שנה יעלה תיאורטית בשני אחוזים ויש לו קופה.

ניר רייס: מדד פלוס שניים.

חיים כץ: מדד פלוס שניים.

חיים כץ: שני אחוזים ריאלי.

חיים כץ: יהיה לו שני אחוזים ריאלי כל שנה .

חיים כץ: יש לו קופה וכשהוא הולך הביתה יראו אם השכר הקובע שלו לפנסיה גבוה או נמוך משני האחוזים ריאלי.

חיים כץ: זאת אופציה אחת.

חיים כץ: מהתקרה.

חיים כץ: אם אני לא מתקדם חמש שנים ובשנה האחרונה, לפני הפרישה, אני מקבל דרגה ואני בכלל לא נהנה ממנה כי אני עם שני אחוזים ריאלי באותה שנה, אני חושב שהוא לא במקום, הוא לא נכון, הוא לא ראוי ואני לא רואה את עצמי מעביר הצעת חוק כזאת.

חיים כץ: זאת אומרת, אני רוצה שתיקח את התקנון האחיד ונעתיק את הסיפא של התקנון האחיד.

חיים כץ: יש לי אותו כאן.

חיים כץ: אני רואה את אסי מתעורר.

חיים כץ: מה שכתוב שם נעתיק אותו בדיוק לכאן ואז אנחנו יכולים להתקדם ולסיים את הסיפור.

חיים כץ: בתקנון נאמר לגבי תקרת השכר: השכר הקובע בשיטת שלוש השנים האחרונות בחודש הבסיס בתוספת ריבית בשיעור 0.165 בשיטת ריבית דריבית – ואצלך זאת לא ריבית דריבית, וגם כאן אני לא מבין איך זה קרה, אבל זאת המומחיות שלך – בגין התקופה שבין חודש הבסיס לבין חודש הביטוח האחרון של המבוטח בקרן שהוא מעודכן לפי שיעור שינוי מדד החודש שקדם לחודש הזכאות הראשון לקצבה לעומת מדד החודש שקדם לחודש הבסיס.

חיים כץ: אני לא רוצה ריבית דריבית.

חיים כץ: תרוויח את הריבית דריבית.

חיים כץ: שני אחוזים ריאלי, תקרה וירטואלית כי אתה הלא משחק כאן הרבה בוויטאליות.

חיים כץ: יש לך כאן המון שכר וירטואלי.

חיים כץ: אתה גומר את זה, וזה ייתן לי מענה אתו אוכל לחיות.

ניר רייס: רק כדי להבין את מה שאתה אומר.

ניר רייס: על איזה שכר אתה מדבר?

ניר רייס: על השכר ברשות או על השכר הקובע במדינה הווירטואלית?

חיים כץ: לא, אני מדבר רק על הרשות.

ניר רייס: ברשותך, בוא נתחיל להתייחס דבר-דבר.

חיים כץ: לפרוטוקול, שמך ותפקידך.

ניר רייס: ניר רייס, סגן הממונה על השכר.

חיים כץ: אני רוצה לומר עוד משהו לפני שאתה מתחיל להתייחס ואחר כך אני לא אפריע לך.

חיים כץ: אני יודע שסיכמתם עם ההסתדרות, אני יודע שהגעתם להסכם עם ההסתדרות, אבל יחד עם זאת מאחר שלא הייתם בדיון הקודם אני רוצה לומר לכם שאני לא עובד בהסתדרות ואני לא עובד אצלכם.

חיים כץ: אני לא חותמת גומי של אף אחד.

חיים כץ: אם ההסכם לא ימצא חן בעיניי, החוק הזה לא יעבור.

חיים כץ: קח את זה בחשבון.

חיים כץ: לא מעניינים אותי כל הסיכומים שלכם עם ההסתדרות.

חיים כץ: אני לא חותמת גומי של אף אחד.

חיים כץ: ההסכם הזה הוא הסכם רע.

חיים כץ: אני לא רוצה להפוך אותו לגמרי אלא אני אומר שאני מתקן בשוליים.

חיים כץ: אמרתי את זה אתמול לאסי ואמרתי לו ללכת הביתה לחשוב.

חיים כץ: אם יש לכם זמן, גם לי יש זמן.

חיים כץ: אתם רוצים חודש, חודשיים, חצי שנה, שנה, כמה שאתם רוצים.

חיים כץ: עכשיו אתה יכול לומר מה שאתה רוצה.

חיים כץ: אני אמרתי את דבריי.

ניר רייס: קודם כל, אני אתייחס להבדל התפיסתי בין מה שקרה ברפא"ל לבין מה שקורה במינהל.

ניר רייס: רפא"ל הייתה יחידת סמך שהפכו אותה לחברה והעובדים יצאו משירות המדינה לחברה ממשלתית.

ניר רייס: במעבר ממינהל מקרקעי ישראל לרשות המקרקעין, העובדים נשארים עובדי המדינה והם לא מוותרים על כתב המינוי שלהם.

ניר רייס: הם לא מוותרים על הפנסיה התקציבית שלהם.

חיים כץ: לא במלואה.

חיים כץ: על חלק.

ניר רייס: הם לא מוותרים על הפנסיה התקציבית שלהם.

ניר רייס: כל מה שקורה הוא שמשתנה מבנה השכר שלהם.

חיים כץ: אבל הם יוצאים לשני סוגי פנסיות.

חיים כץ: הם יוצאים לפנסיה משולבת.

ניר רייס: אני אתייחס דבר-דבר.

ניר רייס: מבחינת הביטחון של העובדים, המעמד שלהם כעובדי מדינה, שום דבר מזה לא נפגע.

ניר רייס: תהליך הפיטורים שלהם לא משתנה ואין כאן מעבר לחברה אלא יש רשות שהיא רשות פנים ממשלתית כפי שהיא הייתה עד היום, במבנה ארגוני אמנם קצת אחר, עם מבנה שכר אחר, אבל מבחינת העובדים והביטחון התעסוקתי שלהם וכל מה שמסביב, זה נשאר אותו הדבר.

ניר רייס: לכן לא היה צורך לעשות את המודל של סגירה במדינה ופתיחה בחברה כפי שעשו ברפא"ל.

ניר רייס: יש כאן שני הסכמים כאשר אחד מהם הוא הסכם הפרישה וההסכם השני הוא הסכם העבודה.

ניר רייס: הסכם העבודה כולל תוספות שכר משמעותיות לעובדים, לרבות הפיכה של רכיבים כמו לדוגמה שכר עידוד לרכיב ששולם באופן קבוע לעובדים ובלי החישובים כפי שהיו עד היום.

חיים כץ: בלי לבדוק את זה?

ניר רייס: בלי לבדוק את זה.

חיים כץ: זאת אומרת, אתה היום לוקח את שכר העידוד ומכניס אותו לפנסיה.

ניר רייס: ברשותך, אני אסביר את הסכם העבודה.

חיים כץ: לא.

חיים כץ: הקטע הזה מאוד מעניין אותי.

ניר רייס: אני אומר שיצרנו טבלאות שכר חדשות.

ניר רייס: כאשר עובד מינהל מקרקעי ישראל ישובץ בטבלאות השכר החדשות, הוא ישובץ על פי השכר שלו ערב המעבר לרשות, כולל שכר העידוד, נניח שהשכר המשולב של העובד היה לצורך העניין 5,000 שקלים פלוס 1,000 שקלים שכר עידוד, אני משבץ אותו בטבלאות השכר החדשות.

חיים כץ: שכר העידוד היה קבוע?

ניר רייס: שכר העידוד, לא.

ניר רייס: הוא נבדק קודם.

חיים כץ: יכול להיות שחודשיים לפני כן הוא היה סכום אחר.

ניר רייס: לוקחים ממוצע של שנה.

חיים כץ: לוקחים ממוצע של שנה ואתה מכניס אותו.

חיים כץ: אתה מכניס את זה לפנסיה?

ניר רייס: כפי שאמרתי, לוקחים את השכר המשולב פלוס כמובן תוספות המעבר.

חיים כץ: יש עוד גופים במשק שאתה עושה להם את זה?

ניר רייס: בינתיים אני לא מכיר עוד גופים כאלה.

חיים כץ: אתה לא מכיר.

ניר רייס: לא.

חיים כץ: זאת אומרת, בקטע הזה אתם לוקחים שכר עידוד ומכניסים אותו לבסיס הפנסיה.

ניר רייס: רגע.

ניר רייס: לא אמרתי שמכניסים אותו לבסיס הפנסיה.

ניר רייס: אמרתי שבשלב זה אנחנו מכניסים אותו לבסיס השכר.

חיים כץ: אתה מכניס אותו לבסיס השכר כרכיב קבוע ואתה לא בודק לו יותר שכר עידוד.

חיים כץ: אתה חושב שזה בסדר?

ניר רייס: אני מבין את ההשלכות ואני אומר שאני עושה משהו אחר לגמרי.

ניר רייס: אני משבץ אותו בטבלה על פי שכר שכול את ממוצע שכר העידוד שלו.

ניר רייס: בטבלה חדשה של רשות המקרקעין.

חיים כץ: ואתה לא בודק לו יותר שכר עידוד בעתיד.

ניר רייס: ברשות המקרקעין יש לו מנגנון התקדמות שכולל יעדים, כולל הערכת מנהלים.

חיים כץ: התקדמות.

חיים כץ: ניר, אל תביא אותי למקומות כאלה.

חיים כץ: אני רוצה להבין.

חיים כץ: מאחר שאנחנו מדברים על נושא מאוד מסובך, אני רוצה להבין.

חיים כץ: אתה לוקח היום שכר עידוד ממוצע של שנה, שנתיים, שבע שנים ואומר שהממוצע הזה הוא שכר העידוד שהולך לפנסיה של הבן אדם הזה?

ניר רייס: לא, לא אמרתי לפנסיה.

חיים כץ: לרכיב שכר פנסיוני.

ניר רייס: עוד לא הגעתי לפנסיה.

חיים כץ: אתה תגיע לפנסיה.

חיים כץ: לאן הוא הולך?

ניר רייס: הוא משולם לו בשכר השוטף וממשיך הפרשות כפי שהיה עד כה לקרן הפנסיה.

חיים כץ: הוא משולם לו בשכר השוטף.

ניר רייס: כן.

חיים כץ: השכר השוטף עכשיו נקבע כבסיס.

ניר רייס: ועל זה יש הפרשה לקרן פנסיה צוברת.

חיים כץ: אתה משלם לו את זה בפנסיה.

חיים כץ: מה זה אם יש הפרשה?

ניר רייס: בסדר, אבל לא בפנסיה התקציבית.

חיים כץ: לא, אבל אתה משלם לו את זה בפנסיה.

ניר רייס: זה רכיב פנסיוני לפנסיה צוברת.

ניר רייס: כן.

ניר רייס: כפי שהוא היה.

חיים כץ: זאת אומרת, יש שכר רעיוני.

חיים כץ: לקחת מקדם שכר עידוד.

חיים כץ: זכור מה שאתה אומר.

חיים כץ: קרא לזה איך שאתה רוצה, שכר עידוד או פרמיה.

חיים כץ: לקחת פרמיה, עשית ממוצע, אמרת שזה הולך להיות רכיב פנסיוני.

ניר רייס: במובן הזה זה היה פנסיוני באותה מידה.

חיים כץ: לא, קודם כל חודש בדקו את הפרמיה.

ניר רייס: כן, אבל הפרישו לקרן פנסיה צוברת וימשיכו הלאה בגין הרכיב הזה להפריש.

חיים כץ: בסדר, אבל עכשיו קבעת פרמיה בלי לבדוק אותה.

ניר רייס: קבעתי שכר טבלאי חדש.

חיים כץ: בלי לבדוק אותו כל חודש.

ניר רייס: כן.

חיים כץ: יפה.

חיים כץ: יש עוד גופים במדינה שזה מתנהל כך?

ניר רייס: לא.

חיים כץ: אין.

חיים כץ: בסדר.

ניר רייס: אבל אין עוד גופים במדינה שעשינו את מבנה השכר כמו ברשות.

חיים כץ: בסדר.

ניר רייס: למעט מע"צ.

חיים כץ: אין עוד גופים כאלה במדינה.

ניר רייס: למיטב ידיעתי, לא.

חיים כץ: ואם היו גופים כאלה במדינה, מה הייתם עושים?

ניר רייס: אם היו גופים כאלה במדינה?

ניר רייס: הדבר הזה כעיקרון הוא דבר לא תקין.

חיים כץ: אז אתם עושים דברים לא תקינים?

ניר רייס: לא.

ניר רייס: אלא אם כן הוא נעשה במסגרת בניית מבנה שכר חדש כפי שעשינו כאן.

חיים כץ: ניר, אני רוצה להבין.

חיים כץ: אתם באגף הממונה על השכר עושים דברים לא תקינים?

ניר רייס: לא אמרתי את זה.

חיים כץ: זה מה שאמרת.

חיים כץ: הכול בפרוטוקול.

חיים כץ: אם אתה אמרת שאתם עושים דברים לא תקינים, אני רוצה להבין.

ניר רייס: לא אמרתי את זה.

ניר רייס: אני אומר שאנחנו עשינו את הדבר הזה במסגרת בניית מבנה שכר חדש שיש בו שינוי טוטאלי במבנה הדרגות.

חיים כץ: אם עשיתם, זה תקין.

חיים כץ: נכון?

ניר רייס: לא לקחנו עובד עם מבנה דרגות כפי שהיה עד כה.

חיים כץ: אין קשר בין מה שאתה עושה.

חיים כץ: גם כשאתה עושה שינוי מבני, אסור לך לעשות דברים לא תקינים.

ניר רייס: זה תמיד נכון.

חיים כץ: שינית ועשית.

חיים כץ: עכשיו אתם עשיתם שם דבר לא תקין?

חיים כץ: זה לא תקין?

ניר רייס: לא אמרתי שזה לא תקין.

חיים כץ: בסדר.

חיים כץ: אז זה תקין.

ניר רייס: אם זה נעשה במסגרת כוללת במסגרת של בניית מבנה שכר חדש כפי שדרך אגב נעשה במע"צ עם ההסדרים הפנסיוניים המתאימים, אז זה יהיה תקין.

חיים כץ: אם היית עושה את זה עכשיו בנמל חיפה, זה היה תקין?

חיים כץ: אם היית עושה מסגרת, זה היה תקין?

ניר רייס: אם הייתי עושה בנמל חיפה, בלי לשנות את מבנה הדרגות?

חיים כץ: החלטת באגף הממונה על השכר.

ניר רייס: אני אומר לך.

ניר רייס: אם היו עושים את זה בלי לשנות את מבנה הדרגות, בלי לעשות שינויים מבניים, בלי לשנות את המבנה.

חיים כץ: הבנתי מה אתה אומר.

חיים כץ: אם אני עושה את זה בשינוי מבנה השכר, זה תקין.

חיים כץ: אם אני מחליט כממונה על השכר לעשות את זה כי זה נוח, אני מבטל גופים שבודקים, זה לא תקין.

ניר רייס: נכון.

חיים כץ: רק בשינוי מבנה שכר.

חיים כץ: איפה זה כתוב בחוק שבשינוי מבנה שכר זה תקין?

חיים כץ: יש איזו תקנה או חוק שבדרך הזאת זה תקין?

ניר רייס: אני אומר שזאת חוות דעתי למה שניתן לאשר.

חיים כץ: אתה משפטן?

ניר רייס: לא.

ניר רייס: כשיגיע המקרה שנצטרך לדון בו, נדון בו.

ניר רייס: אני לא חושב שזה עומד על הפרק מה שקורה כרגע בנמל חיפה.

חיים כץ: לא, סתם נתתי כדוגמה את נמל חיפה.

חיים כץ: קח לדוגמה מפעל קופסאות פח.

ניר רייס: המפעל הוא חברה ממשלתית?

חיים כץ: לא.

ניר רייס: זה לא ענייננו.

חיים כץ: החברה הממשלתית לביעור עשבי הבר.

חיים כץ: מה זה משנה?

חיים כץ: השאלה היא האם זה תקין או לא תקין.

חיים כץ: טוב.

חיים כץ: בקטע הזה של תקין או לא תקין דיברת מספיק.

חיים כץ: אני עוזב את זה.

ניר רייס: נתקדם.

ניר רייס: בנינו מבנה שכר חדש.

ניר רייס: אני מעריך שלו היינו מדברים בתקנון של הקרנות הוותיקות, אני לא בטוח – ואסי יכול להתייחס – אם היו מכירים לצורך חישוב הפנסיה על פי התקנון במבנה השכר החדש הזה, לרבות תוספות השכר שלו.

ניר רייס: לכן אני לא חושב שרלוונטי ההקשר של הקרנות הוותיקות ושיטת החישוב שלהן אם מדברים על השכר ברשות.

ניר רייס: אנחנו נתקלים גם במקרים אחרים שכאשר מייצרים רכיב שכר חדש, הוא לא מוכר על ידי הקרנות הוותיקות.

חיים כץ: היועצת המשפטית לא ציינה את מספר החוק.

חיים כץ: סעיף 29 לחוק יסודות התקציב מאשר לעשות את זה?

ניר רייס: אני לא יודע להתייחס.

ארז אנצויג: תיקון 29 לא חל.

חיים כץ: מי אתה?

ארז אנצויג: אני סגן היועץ המשפטי של הממונה על השכר.

חיים כץ: אני לא זוכר שקיבלת את רשות הדיבור.

ניר רייס: מאפשר איפה לעשות את זה?

חיים כץ: בחברות ממשלתיות.

ניר רייס: אם יבוא מקרה, הממונה על השכר יצטרך לשקול אותו.

ניר רייס: כרגע אני לא יודע לומר לך.

חיים כץ: ואין לו חוקים ואין לו כללים, לממונה על השכר.

ניר רייס: לא, יש לו אמות מידה של מה שנעשה במדינה ואמת המידה במקרה הזה תצטרך להיות האם זה מתבקש במסגרת משהו שהוא דומה למה שנעשה במינהל.

חיים כץ: ניר, כמה דחוף לכם ההסכם הזה?

ניר רייס: אני חושב שחשוב להתקדם עם יישום הרפורמה במינהל.

חיים כץ: כמה כסף עולה לכם ההתעקשות לגבי הפנסיה הווירטואלית?

חיים כץ: זה נופל רק על אנשים שלא מתקדמים.

חיים כץ: אדם במשך חמש שנים לא התקדם.

ניר רייס: אתה מדבר כרגע על התקרה?

חיים כץ: כן.

חיים כץ: אני רוצה לעזור לכם לגמור את זה כי אני לא רוצה שתסתבכו יותר מדיי.

חיים כץ: אני רואה שאתם מסתבכים ומתברברים.

חיים כץ: חבל לי עליכם.

חיים כץ: אני אומר לי שחבל לי עליכם.

חיים כץ: אני מדבר אתך עכשיו כידיד.

חיים כץ: יש לנו מחלוקת.

חיים כץ: אנחנו יכולים לגמור את החוק הזה היום אבל יש לנו מחלוקת על הקטע ואני אתן לך דוגמה.

חיים כץ: בן אדם לא התקדם חמש שנים, פתאום החליטו שהוא מתקדם והוא פורש.

חיים כץ: אז אתה אומר לו שהוא מקבל בפרישה תוספת שכר של 11-12 אחוזים בגין הדרגה.

חיים כץ: לצורך העניין הוא יקבל תקרה, מדד פלוס שתיים ועל היתר יהיו לו הפרשות לפנסיה צוברת.

חיים כץ: בתקציבית הוא יקבל מדד פלוס שתיים.

חיים כץ: זה גג.

חיים כץ: לגבי היתר יהיו לו הפרשות לפנסיה צוברת.

אסף מסינג: הסיטואציה שאתה מדבר עליה אין יתר.

חיים כץ: יש יתר.

ניר רייס: לא.

ניר רייס: הוא כבר הרוויח את כל היתר.

אסף מסינג: התקרה.

חיים כץ: בסדר.

חיים כץ: במצב רגיל.

חיים כץ: הוא עוד לא פורש.

אסף מסינג: במצב הפוך.

חיים כץ: במצב רגיל.

חיים כץ: הוא לא פורש.

אסף מסינג: כאן המדד פלוס שתיים יותר נמוך מהתקרה.

אסף מסינג: אז יש הפרשות.

אסף מסינג: מדד פלוס שתיים יותר נמוך מהשכר שלו בפועל, אז יש הפרשות לפער בין השכר בפועל לבין המשכורת הקובעת.

חיים כץ: נכון.

חיים כץ: אבל במקרה שלו הוא פורש והוא יקבל מדד פלוס שתיים לפנסיה.

חיים כץ: מה יהיה עם השאר?

ניר רייס: הוא הרוויח את זה.

חיים כץ: הוא לא הרוויח לכלום.

חיים כץ: הוא הולך הביתה.

חיים כץ: הוא פורש.

ניר רייס: קודם כל, דרגת הפרישה פורצת את התקרה.

ניר רייס: אם ביום הפרישה שלו נניח הוא בדיוק בתקרה והוא מקבל גם דרגת פרישה, דרגת הפרישה שלו פורצת את התקרה.

חיים כץ: הוא קיבל דרגה שהיא לא דרגת פרישה והיא לא במתכונת של דרגת פרישה.

חיים כץ: אם זה כך, אין לך בכלל בעיה.

חיים כץ: למה לא תכתוב?

חיים כץ: יש כלל גדול בתורה שזה נהנה וזה לא חסר.

חיים כץ: תכתוב במהלך ולא בשנה האחרונה.

אסף מסינג: בשנה האחרונה אין בעיה.

חיים כץ: אני הולך עכשיו חמש שנים לפני פרישה ואני בן אדם בן 58 שבמשך שש שנים לא קיבלתי דרגה.

חיים כץ: עכשיו, אחרי שש שנים, קיבלתי דרגה.

חיים כץ: מה קורה עם זה?

ניר רייס: אתה תתקדם במדד פלוס שתיים.

חיים כץ: למה?

חיים כץ: תעשה לי וירטואלי.

חיים כץ: אמרתי אתמול לאסי והכתבתי לו.

חיים כץ: גם אסי וגם ההסתדרות מבינים שהם טעו בהסכם ושהם עשו עוול לאנשים.

חיים כץ: כשאני פניתי אליהם אמרו לי שהם אחרי יומיים של דיונים וזה היה ב-4 לפנות בוקר.

חיים כץ: אמרו לי שאני צריך להבין וכי הם לא ראו וטעו.

חיים כץ: פניתי אליהם ושאלתי איך הם חותמים על הסכם כזה.

חיים כץ: אני לא הולך להפוך אותו לגמרי.

חיים כץ: תעשה את הסיפא, תעתיק את התקנון האחיד ונגמור את הסיפור כי בשורה התחתונה זה לא כמו הרופאים.

חיים כץ: מבחינתי אני יכול למשוך את זה עד סוף הקדנציה ויש עוד שנתיים.

חיים כץ: לא יהיו כאן שביתות ועיצומים אבל לא יהיה לך את ההסכם.

חיים כץ: אני אומר לך שאתה יכול לחזור הביתה, אתה יכול לחזור ללוין ולומר לו שאמרתי שבלי הסיפא הזאת לא יהיה הסכם.

חיים כץ: לא יהיה.

חיים כץ: זה רע לאנשים.

חיים כץ: גם כך ההסכם הזה הוא רע.

חיים כץ: זחילת השכר של שני האחוזים היא לא בריבית דריבית.

ניר רייס: היא כן בריבית דריבית.

ניר רייס: מה זאת אומרת?

חיים כץ: כל שנה היא נמדדת.

ניר רייס: היא עדיין בריבית דריבית.

חיים כץ: בסדר, אבל זה לא כמו בתקנון האחיד כאשר כל הבדיקה נעשית בסוף.

ניר רייס: אני חושב שההסדר הוא הסדר ראוי.

ניר רייס: צריך גם להסתכל על הסיטואציה.

חיים כץ: אתה חושב שההסדר הוא הסדר ראוי?

ניר רייס: כן.

חיים כץ: נמצאים כאן נציגי ההסתדרות?

ניר רייס: כן.

חיים כץ: אתה חושב שההסדר הוא הסדר ראוי?

חיים כץ: לפרוטוקול, שם ותפקיד.

עמי כהן: עמי כהן, יועץ חיצוני להסתדרות.

עמי כהן: אני חושב שההסדר הזה, כמו שאמרת, פוגע בעובדים גם אם זה מקרה קיצון.

עמי כהן: נוצר כאן מצב שיכולים להיות שני עובדים שהקידום בשכר שלהם יהיה שונה כאשר אחד יתקדם רציף והשני במדרגות ובסוף הם יגיעו לאותו שכר ובמקרה של עובד אחד השכר הקובע של הפנסיה יהיה נמוך משל השני.

עמי כהן: זה גם לא הרציונאל.

עמי כהן: פנסיה תקציבית הולכת על שכר אחרון וכאן עשינו מנגנון אחר, עשינו איזה שכר וירטואלי.

חיים כץ: עשיתם אנדרוגינוס.

עמי כהן: בטח לא הייתה כוונה להתחיל להפלות בין האנשים בפנים או לפגוע במישהו אם מסיבה כזאת או אחרת הוא נתקע בשכר שלו.

עמי כהן: זאת התוצאה כאן וזאת תוצאה שאנחנו חושבים שהיא לא ראויה.

חיים כץ: ניר, אתה רוצה שנעשה הפסקה של רבע שעה כדי שתשבו אתם ותגמרו את העניין?

ניר רייס: הם יודעים ולדעתי גם הוועדה יודעת שהם העלו את הנושא הזה.

ניר רייס: אנחנו אמרנו שלדעתנו יש הטבה גדולה אחרת ואם הם רוצים לשנות את מה שנחתם בהסכם בין הצדדים, זה משהו אחר.

חיים כץ: לא שווה לכם לפתוח את כל ההסכם.

חיים כץ: שמע לי, לא שווה לכם.

ניר רייס: אנחנו לא פותחים את כל ההסכם.

ניר רייס: יחד עם זאת אנחנו אומרים שהעובדים קיבלו הטבה בזה שיש הפרשות לפנסיה על הפער בין השכר הרעיוני לשכר השוטף.

ניר רייס: ההפרשות האלה נשארות אצלם גם אם השכר הרעיוני מדביק את השכר השוטף.

חיים כץ: גם אתם ידעתם בדיונים שיש כפל הפרשות.

חיים כץ: זה לא היה משהו סודי.

חיים כץ: הסכמתם לזה.

ניר רייס: נכון ואנחנו ביקשנו שבמידה שיהיה החזר של העודף, אבל סוכם לא.

חיים כץ: אני נותן לך עצה בחינם.

חיים כץ: אם היית הולך לבג"ץ והיה אומר לך השופט למשוך את העתירה, היית מושך את העתירה.

חיים כץ: אני אומר הכי ברור שאפשר.

חיים כץ: אתה רוצה שנעשה הפסקה של חצי שעה כדי שתשב אתם?

חיים כץ: תגמרו את זה.

חיים כץ: זה הרע במיעוטו.

חיים כץ: אני לא נכנס ליתר הדברים אבל תגמור את זה ונלך הלאה.

חיים כץ: נגמור את זה היום, נאשר את זה ביום שני או ביום שלישי ובא לציון גואל והמינהל יתחיל להפשיר קרקעות ואולי יוריד מחירי דירות.

חיים כץ: אני אומר לך שחבל בגלל דבר וירטואלי - ואני לא יודע בכמה אנשים מדובר ואני לא יודע בכמה כסף מדובר - שהעניין נתקע.

חיים כץ: אני לא אעביר את ההסכם הזה.

חיים כץ: את זה אני אומר לפרוטוקול ואתה שומע את זה בעברית הכי ברורה.

חיים כץ: אני לא רוצה להיכנס ליתר סעיפי ההסכם.

חיים כץ: לא רוצה כי אם אני אכנס ליתר סעיפי ההסכם, אני הופך לך את ההסכם.

חיים כץ: אני לא רוצה להחליף את ההסתדרות.

חיים כץ: אני לא רוצה כלום.

חיים כץ: אני יודע שאם אני הייתי עושה הסכם כזה והייתי צריך אישור של יושב ראש האגף לאיגוד מקצועי, הוא היה מחזיר לי את ההסכם ואומר לי שהוא לא מאשר לי אותו ומבקש ממני לתקן סעיפים שונים.

חיים כץ: אני לא מתנהג כך.

חיים כץ: אני מבין שישבתם ואני מבין שהשקעתם והקטע עליו אני מדבר אתך עליו הוא בשוליים.

חיים כץ: אני נותן לך עצה בחינם.

חיים כץ: קח את זה וגמור את זה.

חיים כץ: חבל על הזמן.

חיים כץ: זה יגיע לועדת השרים ואני אעמוד מולך ואני אסביר למה זה רע אבל אז אני אסביר לגבי הכול.

חיים כץ: אם אני אצטרך, אני אדבר גם עם עובדי המינהל.

חיים כץ: אתם צריכים לקחת את זה וזה כלום.

חיים כץ: תהיו פעם חכמים ולא צודקים.

חיים כץ: תגידו שניסיתם ולא הלך לכם.

חיים כץ: תגידו שישבתם עם ההסתדרות ב-2 לפנות בוקר ולא הלך לכם.

חיים כץ: העסק מתגלגל.

חיים כץ: הרי יש הסכם כזה, אחרי חצי שנה יש עוד הסכם, אחרי שנה יש עוד הסכם ויש חברה אחרת.

חיים כץ: אתה רוצה הפסקה?

ניר רייס: אפשר לעשות עשר דקות הפסקה.

חיים כץ: הפסקה של 15 דקות.

חיים כץ: הישיבה הופסקה בשעה 11:30 וחודשה בשעה 12:00

חיים כץ: אני מחדש את ישיבת הוועדה.

חיים כץ: לצערי הרב ההסתדרות והאוצר עדיין לא הגיעו להסכמות וזה אולי כדי להרוויח זמן.

חיים כץ: אנחנו נמשיך עכשיו בהקראה.

נועה בן שבת: אנחנו מתחילים לקרוא מסעיף קטן (ד) בעמוד 1313 בהצעת החוק.

נועה בן שבת: (ד) האמור בסעיף 10(1) יחול לעניין חישוב חודשי השירות לפי סעיף קטן (ג).

נועה בן שבת: קיבלתי הסבר ובו נאמר שלמרות שסעיף 10 חל, היה צריך לחזור על הסעיף שעומד בתוקפו.

חיים כץ: אסי מסינג יחזור על ההסבר.

אסף מסינג: הסעיף הקודם שקראנו אותו מתייחס בין היתר לשני מצבי עולם בהם יש צורך להתחשב במספר חודשים במהלך השנה.

אסף מסינג: זה בשנה הראשונה של המעבר לרשות ובשנה האחרונה, וזה במצבים בהם התקופה אינה תקופה של שנה מלאה.

אסף מסינג: במצב כזה היה צורך להתייחס לשאלה של מהו חודש שירות ולכן מה שהוצע כאן זה להסתמך על הכללים שנקבעים היום בסעיף 10(1) לחוק הגמלאות שקובעים שעד 15 ימים זה לא חודש ומ-15 ימים ומעלה זה חודש.

אסף מסינג: כלומר, עיגול כלפי מעלה או עיגול כלפי מטה.

אסף מסינג: מה שמוצע כאן זה להבהיר במפורש שאם יש ספק, הכלל הזה חל גם על העניין הזה.

חיים כץ: אני רוצה להעיר הערה.

חיים כץ: ההסתדרות, מאחר שיכול להיות שההסכם הזה ייפתח לגמרי, אם יש לכם הערות לסעיף, אתם יכולים עכשיו לומר כל מה שאתם רוצים.

חיים כץ: אתם יכולים לומר מה הייתם משפרים בהסכם.

חיים כץ: אתם יכולים להתייחס ולהעלות את כל הפנטזיות עליהן ויתרתם.

חיים כץ: כל סעיף שהוא מסביר ולמישהו יש הערות, ניתן לכם את האפשרות להסביר.

חיים כץ: לגבי סעיף (ד) אין לכם בעיה.

נועה בן שבת: (ה) על אף הוראות פ0סקאות (1)(א) ו-(2)(א) של סעיף קטן (ג), לעניין עובד הרשות שפרש מהשירות לפי הסכם סיום העבודה במינהל במהלך תקופה של שלוש שנים שתחילתה במועד ה מעבר לרשות, יחולו הוראות הפסקאות האמורות בשינויים אלה: (1) בפסקה (1)(א), במקום "שתי נקודות האחוז" יבוא "נקודת האחוז" ובמקום "1/6 נקודת האחוז" יבוא "1/12 נקודת האחוז".

נועה בן שבת: (2) בפסקה (2)(א), במקום "1/6 נקודת האחוז" יבוא "1/12 נקודת האחוז".

אסף מסינג: כמו שציינתי בדיון הקודם, הסכם סיום ההעסקה קבע שורה של מתן הטבות למי שיסיים את שירותו בשירות המדינה בשלוש שנים שחלפו ממועד המעבר לרשות.

אסף מסינג: מה שמוצע כאן במסגרת העדכונים שיעשו לו בשכר הקובע, להתחשב בזה והעדכונים ייעשו עדכונים נמוכים יותר.

אסף מסינג: היינו, במקום מדד פלוס שתיים לכל שנה, זה יהיה מדד פלוס אחד לכל שנה.

אסף מסינג: החלק השני מדבר כמובן על החלק היחסי של השנה.

חיים כץ: מה אומרת ההסתדרות?

חיים כץ: בסדר?

חיים כץ: מקובל.

נועה בן שבת: (ו) מתקיימים לגבי עובד הרשות, לראשונה, התנאים לתשלום אחת או יותר מהתוספות המנויות בפסקאות (1) עד (3) להגדרה "תוספות נוספות", במהלך תקופה של חמש שנים שתחילתה במועד תחילת שירותו ברשות, או עד ערב פרישתו מהשירות, לפי המוקדם מביניהם, יראו לעניין סעיף קטן (ב) את המשכורת הבסיסית של אותו עובד כאילו כללה, ערב מועד תחילת שירותו ברשות, את אותה תוספת בהתאם לשיעורה במועד האמור.

נועה בן שבת: ואולם לעניין ניכוי תשלומים ממשכורתו הקובעת של העובד לפי סעיף 89(א)(2) לחוק התכנית להבראת כלכלת ישראל (תיקוני חקיקה להשגת יעדי התקציב והמדיניות הכלכלית לשנות הכספים 2003 ו-2004), התשס"ג-2003, יחול האמור בסעיף קטן זה רק בעד התקופה שמהמועד הראשון שבו התקיימו התנאים לתשלום של אותה תוספת.

אסף מסינג: כזכור, אנחנו מקפיאים למעשה את השכר הקובע ערב המעבר לרשות.

אסף מסינג: התפתחות של מדד פלוס שתיים עם פיקוח וכל מה שדיברנו עליו קודם לכן.

אסף מסינג: עם זאת, מה שמוצע כאן זה גם שאם במהלך תקופה של חמש שנים ממועד המעבר, עובד רשות יהיה זכאי לאחת התוספות המנויות בהגדרה של תוספת נוספת, גמול השתלמות א' או ב' או גמול מינהל - כאשר לכל אחת מהתוספות הללו יש תנאים כדי לרכוש אותן – אם בכל זאת במהלך התקופה של אותן חמש שנים הוא יהיה זכאי לאותן תוספות, הדבר יתווסף לבסיס של המשכורת.

חיים כץ: יעלה לו את התקרה.

אסף מסינג: יעלה לו את הבסיס אבל אנחנו מבהירים שזה יחול ממועד אותה רכישה ואילך לעניין הניכוי של שני אחוזים מהמשכורת הקובעת כפי שמתבצע לפי חוק התוכנית להבראת כלכלת ישראל.

חיים כץ: אתמול הרווחתי 5,00 שקלים.

חיים כץ: עברו ארבע שנים וקיבלתי גמול השתלמות בסך של 800 שקלים.

חיים כץ: קיבלתי אותה באפריל.

חיים כץ: מגיע ינואר ואתה עושה לי בדיקה.

אסף מסינג: לפני הבדיקה.

אסף מסינג: ה-5,000 שקלים היו לפני ארבע שנים.

חיים כץ: אנחנו עכשיו בשנת 2011.

חיים כץ: 5,000 השקלים, הייתה סגירה בדצמבר 2010.

חיים כץ: התחלתי את ינואר 2011 ב-5,000 שקלים.

חיים כץ: באפריל, לפני שלושה חודשים, קיבלתי תוספת של 800 שקלים.

חיים כץ: מה קורה?

אסף מסינג: ה-800 שקלים האלה מתווספים ל-5,000 שקלים ומקבלים את העדכון, אם היה עדכון במהלך התקופה שחלפה עד אפריל.

נועה בן שבת: גם עדכונים רטרואקטיביים.

אסף מסינג: גם עדכונים רטרואקטיביים, אבל לעניין הניכוי של שני האחוזים, זה יהיה מהמשכורת של חודש אפריל ואילך.

חיים כץ: מה אומר ניכוי שני האחוזים?

אסף מסינג: זה אומר שלא ינוכו ניכויים רטרואקטיביים.

אסף מסינג: זאת המשמעות.

חיים כץ: לצורך הפרשה לפנסיה צוברת.

אסף מסינג: לא.

אסף מסינג: תקציבית.

חיים כץ: פנסיה תקציבית, אתה לא מפריש.

אסף מסינג: אני אבהיר.

חיים כץ: רגע.

חיים כץ: בתקציבית אתה לא מפריש.

אסף מסינג: מפריש.

חיים כץ: בתקציבית אתה מפריש?

אסף מסינג: כן.

חיים כץ: אני ידעתי כל החיים שתקציבית אתה לא מפריש ופתאום אתה מפריש שני אחוזים.

חיים כץ: על ה-800 אחוזים אני אפריש.

אסף מסינג: לא אחורנית אלא רק קדימה.

חיים כץ: זאת אומרת, זה רווח.

אסף מסינג: כן.

חיים כץ: איך נתתם להם להרוויח?

חיים כץ: מה הם שילמו לכם על הרווח הזה?

אסף מסינג: זה היה ב-4:00 לפנות בוקר.

חיים כץ: אני רוצה שיוותרו על הרווח הזה.

נועה בן שבת: הבהרה.

נועה בן שבת: זה חל גם על עובדים שהיו בשירות המדינה והצטרפו עכשיו לרשות.

נועה בן שבת: מכאן ואילך.

אסף מסינג: כן.

חיים כץ: ניר, היית במשא ומתן?

ניר רייס: כן.

חיים כץ: אתה ואילן?

ניר רייס: גם.

חיים כץ: נמשיך.

נועה בן שבת: (ז) חל מועד תחילת שירותו ברשות של עובד הרשות עד יום כ"ג בתמוז התשע"ג (1 ביולי 2013), תעודכן משכורתו המעודכנת או משכורתו ערב הפרישה גם במועדים המפורטים בתוספת החמישית, בשיעורים החלים לגביו בהתאם למועד תחילת שירותו ברשות ובלבד שהמשכורת המעודכנת או המשכורת ערב הפרישה לא תעלה, לאחר העדכון לפי סעיף קטן זה, על תקרת משכורתו של העובד.

נועה בן שבת: כאן השאלה היא אם אנחנו צריכים את תקרת משכורתו בכל עדכון או רק כאשר אנחנו מדברים על המשכורת ערב הפרישה.

חיים כץ: מה אתם אומרים?

אסף מסינג: סעיף קטן (ז) מתייחס להחלה של ההסכם הכללי שנחתם בעניין מתן תוספות שכר, מה שמכונה 7.25.

חיים כץ: לא יודע מה זה 7.25.

אסף מסינג: הסכם כללי שנחתם לאחרונה, הסכם מסגרת מינואר 2011.

חיים כץ: גם את ההסכם הזה אי אפשר לפתוח?

אסף מסינג: אפשר הכול.

חיים כץ: אני לא יודע איך הצלחתם לטמטם את ההסתדרות.

חיים כץ: זה הסכם שהוא לא מפצה על כלום.

חיים כץ: זה הסכם שוחק.

חיים כץ: הוא לא מפצה על עליית מדד.

חיים כץ: לצערי זה לא מגיע אלי.

אסף מסינג: ההסכם מקנה תוספות של עד 7.25 אחוזים שניתנות במנות.

אסף מסינג: אני אומר מה משמעות הדבר.

חיים כץ: אם אני כבר כאן, אני באמת רוצה ללמוד.

חיים כץ: מה הסיפור הזה של העדכון האחרון של האחוז או חצי אחוז?

חיים כץ: כמה זה היה?

אסף מסינג: הוסיפו אחוז.

חיים כץ: הוסיפו אחוז ומה הורידו?

אסף מסינג: לא, לא הורידו.

אסף מסינג: לא הורידו שום דבר.

חיים כץ: תסביר לי איך מוסיפים את האחוז.

חיים כץ: אני רוצה פעם אחת להבין את זה.

ניר רייס: סך עלות ההסכם עלתה מ-6.25 ל-7.25.

חיים כץ: 7.25, מתי?

אסף מסינג: ב-1 ביולי 2013.

חיים כץ: ב-1 ביולי 2013 אני מקבל תוספת אחוז?

אסף מסינג: זה מצטבר סך הכול ל-7.25.

אסף מסינג: כן.

חיים כץ: כמה תוספת אני מקבל?

חיים כץ: במקום 6.25 בתוספת האחרונה, אני מקבל עוד אחוז?

אסף מסינג: כן.

חיים כץ: עוד אחוז ב-1 ביולי 2013.

אסף מסינג: כן.

חיים כץ: מה התשלומים שאני מחזיר לכם?

אסף מסינג: מה זאת אומרת תשלומים?

חיים כץ: אתם מורידים לי.

חיים כץ: עמוס, מה מורידים?

חיים כץ: מתי הייתי צריך לקבל 4.25?

עמוס ברנהולץ: בינואר 2012.

חיים כץ: עכשיו אני מקבל 4.

עמוס ברנהולץ: כן.

חיים כץ: זאת אומרת, הורידו לי שנה רבע אחוז.

חיים כץ: הורידו לי שלושה אחוזים מצטבר.

אסף מסינג: לא.

אסף מסינג: זאת דחייה של שנה.

ניר רייס: זאת דחייה של שנה.

ניר רייס: למה הורידו לך?

אסף מסינג: ב-1 בינואר 2013 יש 6.25.

חיים כץ: בסדר.

חיים כץ: לקחת לי שלושה אחוזים.

אסף מסינג: לא.

אסף מסינג: זה רבע אחוז לשנה.

חיים כץ: כל חודש רבע אחוז.

חיים כץ: שלושה אחוזים.

חיים כץ: זה החשבון שלי.

חיים כץ: שלושה אחוזים.

חיים כץ: למה עשית את כל המשחק?

חיים כץ: היית נותן לי את התוספת של האחוז שב-1 לאוקטובר, לוקח את שלושה האחוזים ומרוויח שלושה אחוזים ולא מטמטם את המערכת.

חיים כץ: למה עשית את זה?

חיים כץ: אני רוצה להבין את הרציונאל שעומד מאחורי הטמטום.

חיים כץ: מה הרציונאל של זה?

חיים כץ: לקחת לי שלושה אחוזים בפריסה לשנה – רבע, רבע, רבע שזה שלושה אחוזים – ונתת לי ביולי.

חיים כץ: אתה רוצה לקחת, תזיז לי את האחוז הזה לאוקטובר.

חיים כץ: למה אני צריך לבוא להסתדרות?

חיים כץ: למה אתם צריכים להצטייר ככאלו שמורידים את השכר?

עמוס ברנהולץ: חיים, זה לא אותו הדבר.

עמוס ברנהולץ: נתנו לך לכל החיים והוא לקח 0.25.

חיים כץ: עמוס, אני מצטער שאתה מבין גדול.

חיים כץ: הוא היה נותן את האחוז לכל החיים מיולי.

חיים כץ: זאת אומרת, הוא היה חוסך שלושה אחוזים, מה שהוא לקח לי שנה ברבע, רבע, רבע.

חיים כץ: למה הצטיירה ההסתדרות כמי שמורידה לי רבע אחוז מהשכר?

עמוס ברנהולץ: היא לא מורידה.

חיים כץ: אתה מבין על מה אני מדבר?

חיים כץ: עכשיו אני מבין איך ההסתדרות עובדת.

חיים כץ: אתה נמצא שם יותר מדיי זמן.

חיים כץ: אני קיבלתי אחוז אחד לכל החיים מיולי ובתמורה לקבלת האחוז שילמתי רבע אחוז הורדה למשך שנה כאשר הפריסה של התשלום שלו היא שלושה אחוזים.

חיים כץ: באותה עלות, עלות אפס, היו מזיזים את זה לאוקטובר והיו מצטיירים טוב.

חיים כץ: זה נהנה וזה לא חסר.

חיים כץ: אני לא מבין.

חיים כץ: לפעמים אני מסתכל ולא מבין את הרציונאל.

חיים כץ: למה אני צריך להוריד לעובדים שלו רבע אחוז?

עמוס ברנהולץ: אתה לא מוריד.

עמוס ברנהולץ: הם עדיין לא קיבלו שום דבר.

חיים כץ: הם יודעים כולם שהם מקבלים.

חיים כץ: למה אני צריך להגיד להם שבמקום ארבע ורבע הם יקבלו ארבע?

ניר רייס: השנה קרה משהו.

ניר רייס: הם מקבלים 0.2 פיצוי לכל החיים.

חיים כץ: אני לא רוצה להרוויח כסף.

חיים כץ: אני רוצה עלות אפס.

חיים כץ: בקטע הזה אני לא רוצה להרוויח כסף.

חיים כץ: אני רוצה לעשות עלות אפס.

חיים כץ: יש הסכם, שקל לשקל, ואני רוצה שבן אדם ירגיש טוב ושלא דפקו אותו.

חיים כץ: קראתי את ההסכם הזה ואמרתי שאני לא רוצה לקחת אותו.

חיים כץ: אני לא רוצה להוריד, ושההנהלה תיתן לי את האחוז באוקטובר.

חיים כץ: כולם יודעים שמקבלים ארבע ורבע ועכשיו אני אגיד להם שזה לא כך אלא הם מקבלים ארבע.

חיים כץ: עלות אפס.

אסף מסינג: אני אשלים את ההסבר.

אסף מסינג: 7.25, כמו שאמרנו, משולם בפעימות ולכן אם מעבר הרשות יהיה לפני הפעימה האחרונה, משמעות הדבר שאלמלא עשינו את התיקון, הוא לא היה נכלל בפנים.

חיים כץ: מה נראה לך?

אסף מסינג: אני מעריך שהמעבר יהיה לפני

חיים כץ: תלוי איך תגמרו עם הסעיף הקודם.

אסף מסינג: יש להניח שהמעבר יהיה לפני.

אסף מסינג: ככל שהמעבר יהיה לפני, מה שמוצע כאן זה פשוט לכלול בבסיס המשכורת את התוספות הללו בהתאם למועדים שהוסכמו בהסכם.

נועה בן שבת: בהנחה שאנשים יעברו.

אסף מסינג: כן.

חיים כץ: מועד תחילת השירות יהיה מועד המעבר.

אסף מסינג: לא.

אסף מסינג: לגבי עובדים שיעברו לאחר מכן, אנחנו כמובן מתחשבים במה שהם קיבלו בפעיל.

אסף מסינג: לא יהיה כאן כפל תשלומים.

אסף מסינג: כלומר, אם קיבלת את זה לפני המעבר, אתה לא בא בחשבון ואם קיבלת אחרי, אז כן.

אסף מסינג: הכול מותנה כמובן במועד תחילת השירות ברשות.

חיים כץ: בסדר.

נועה בן שבת: אם כן, גם לעניין זה תיעשה בדיקה.

נועה בן שבת: (ח) למשכורתו המעודכנת או למשכורתו ערב הפרישה, של עובד הרשות, ייווסף במועד שבו משתלמת לו קצובת הבראה או קצובת ביגוד, סכום בגובה הקצובה כאמור, וזאת עד מועד פרישתו מהשירות.

אסף מסינג: על הסעיף הזה דיברנו בעבר.

אסף מסינג: זה המשלים של הוצאת קצובת הביגוד וההבראה מהמשכורת הקובעת.

אסף מסינג: אמרנו שהערך שלה לא משתנה ברשות אלא ישולם באותו ערך.

חיים כץ: איך הוא מעודכן?

אסף מסינג: הוא מעודכן לפי הכללים.

חיים כץ: צמוד לדרגה?

אסף מסינג: לפי הכללים שיש לעובדי המדינה.

חיים כץ: הוא צמוד מדד?

אסף מסינג: הכללים הרגילים של עדכון הביגוד וההבראה אצל עובדי המדינה.

אסף מסינג: כאן אמרנו שמוסיפים את הרכיב הזה במלואו לפני הפרישה מהשירות.

חיים כץ: גם אצל התעשיינים זה צמוד למדד?

אסף מסינג: ביגוד והבראה?

ארז אנצויג: הם עושים הסכם אחר.

ארז אנצויג: כל שנה הם עושים הסכם.

חיים כץ: זה הסכם רב שנתי?

ארז אנצויג: כל שנה.

נועה בן שבת: אבל הוא מצורף מדי שנה בשנה.

ארז אנצויג: כל שנה הם עושים אותו.

נועה בן שבת: בכל זאת רציתי לשאול משהו שלא מובן לי.

נועה בן שבת: אתה אומר משכורתו המעודכנת והכוונה לאותה משכורת בסיסית מעודכנת.

נועה בן שבת: אתה שוב מדבר על אותה משכורת.

אסף מסינג: לא, זה למשכורת המעודכנת או למשכורתו ביום הפרישה.

אסף מסינג: כלומר, המשכורת שהייתה בשנה שעברה.

אסף מסינג: למעשה מה שיש בשנה האחרונה של הפרישה.

נועה בן שבת: זה לצורך תשלום הפנסיה התקציבית.

אסף מסינג: לצורך תשלום הקצבה.

אסף מסינג: כן.

אסף מסינג: זה ממש מתווסף ליום הפרישה.

נועה בן שבת: (ט) מתקיימים לגבי עובד הרשות, ערב פרישתו מהשירות, תנאי זכאות להעלאה בדרגה, אחת או יותר (בפסקה זו – דרגה נוספת) ייווסף למשכורתו ערב הפרישה גם סכום בגובה ההפרש שבין המשכורת ערב הפרישה אילו המשכורת הבסיסית חושבה לפי הדרגה הנוספת לבין המשכורת ערב הפרישה.

נועה בן שבת: לעניין חישוב ההפרש האמור לא תובא בחשבון תקרת המשכורת.

נועה בן שבת: זה מה שאמרת קודם לגבי הפריצה של התקרה.

אסף מסינג: כן.

אסף מסינג: אני אחדד לגבי הפסקה הקודמת, פסקה (ח).

אסף מסינג: זה ייווסף במועד שבו משתלמת לו קצובת ההבראה בשנה האחרונה.

אסף מסינג: זה אומר שהחודשים הם נדמה לי יוני ויולי.

אסף מסינג: לפי החודשים.

אסף מסינג: אז זה נכלל בפנים.

נועה בן שבת: על מה אתה אומר את זה?

אסף מסינג: על (ח).

אסף מסינג: על קצובת ביגוד והבראה.

נועה בן שבת: אבל זה לא ייווסף באופן שנתי?

אסף מסינג: זה מתווסף פעם אחת, בשנה האחרונה.

נועה בן שבת: עבור כל השנים?

אסף מסינג: לא.

אסף מסינג: אין עבור כל השנים.

ארז אנצויג: הוא מקבל את זה בשוטף.

נועה בן שבת: הוא מקבל את זה בשוטף.

נועה בן שבת: אתה לא מביא את זה בחשבון מדי שנה בשנה כשאתה מעלה כאילו בזחילה של הסכום הבסיסי.

אסף מסינג: כן.

חיים כץ: תרשמו לפניכם את הערת הוועדה.

חיים כץ: תרשמי פסקה (י).

חיים כץ: (י) בכל מקרה, בעת פרישה משירות, משכורתו הקובעת של העובד תהיה משכורת הבסיס בתוספת ריבית בשיעור 0.165 אחוז, בשיטת ריבית דריבית בגין התקופה שבין מועד תחילת השירות ברשות של העובד לבין חודש פרישת העובד כשהיא מעודכנת לפי שיעור שינוי מדד החודש שקדם לחודש הפרישה לעומת מדד חודש מועד תחילת שירות העובד ברשות ולא יותר מתקרת המשכורת ערב הפרישה של העובד.

חיים כץ: תוכלו להסתייג.

חיים כץ: זאת התוספת שאנחנו רוצים.

חיים כץ: אמרנו שאם היא לא תהיה, אנחנו לא נצביע.

חיים כץ: אם אתה צריך, תלך לסיפא של התקנון האחיד ותמצא את הסעיף שם.

חיים כץ: יש את פסקה (י).

חיים כץ: יש לנו בחוק סעיפים (א) עד (ט).

נועה בן שבת: בפסקה (א) אמרנו שנעדכן לפי הוראות סעיפים (ג) עד (ט).

נועה בן שבת: בסעיף 63יד.

חיים כץ: הייתה פסקה שדיברה על (א) עד (ט).

נועה בן שבת: נכון.

נועה בן שבת: בסעיף 63יד(א), בעמוד 1311.

חיים כץ: (ג) עד (ט).

חיים כץ: עכשיו זה צריך להיות (ג) עד (י).

חיים כץ: למרות שהדיון מרתק אותי, כל דבר טוב צריך להסתיים, אנחנו צריכים לסיים כי יש לנו דיון שנקבע לשעה 12:30.

חיים כץ: אני מאוד מצטער על שאנחנו מסיימים עכשיו את הישיבה.

חיים כץ: מבחינתי אני מוכן לקבוע דיון ליום שני הקרוב, אם תאמרו לי שיש התקדמות.

חיים כץ: נתאם דיון ליום שני הקרוב במטרה לסיים את הצעת החוק עד סוף המושב.

חיים כץ: אם אנחנו מושכים את זה עד סוף המושב, יש לנו זמן רב במשך הפגרה.

חיים כץ: תודה רבה.

חיים כץ: הישיבה נעולה.